Regter onttrek hom aan Zuma-saakOudpres. Jacob Zuma verlede jaar tydens ‘n saamtrek naby Durban. (Foto: Rajesh Jantilal/AFP) Die Jacob Zuma-stigting het regter Piet Koen se besluit om hom aan die korrupsiesaak teen die oudpresident te onttrek, verwelkom. Koen het die saak – wat nou al twee dekades lank sloer – in Oktober verlede jaar uitgestel om te bepaal of dit in die beste belang van geregtigheid sou wees vir hom om voort te gaan om die saak aan te hoor. Die regter het vroeër gesê die integriteit van die verhoor moet bo verdenking wees en dat dit sy werk is om dít te verseker. Maandag het die regter hom aan die saak onttrek en onder meer gesê hy het die besluit geneem omdat hy vantevore sy mening gegee het oor die meriete van oudpres. Jacob Zuma se private vervolging van staatsadvokaat Billy Downer SC. Zuma het Downer daarvan beskuldig dat hy vertroulike mediese inligting oor die oudpresident aan verslaggewer Karyn Maughan uitgelek het. Koen het verlede jaar bevind daar is geen meriete in Zuma se klagte nie. Downer, wat die aanklaer in die korrupsiesaak teen Zuma is, word nou self privaat deur die oudpresident vervolg en hy voer aan dat Downer dus nie as aanklaer in die saak (wat met die omstrede wapenaankoop-transaksie verband hou) kan optree nie. Koen sê Downer se verwydering as aanklaer in die saak – of die besluit om hom as aanklaer te behou – moet ook behoorlik en objektief oorweeg word. “Dit was nie ŉ maklike besluit om my aan die verhoor te onttrek nie, maar dit is wat behoorlike regspleging, die Grondwet en my gewete voorskryf. Die integriteit van die regsbedeling mag nie bevlek word nie,” het Koen gesê. ŉ Nuwe regter in die saak het verrigtinge tot April uitgestel. Zuma staan tereg op verskeie aanklagte van korrupsie, bedrog en rampokkery oor die aankoop van onder meer vegvliegtuie, patrolliebote en ander weermagtoerusting toe hy in die laat 1990’s adjunkpresident was. Hy word daarvan beskuldig dat hy omkoopgeld van die Franse wapenvervaardigingsreus Thales hiervoor ontvang het. Thales staan ook tereg op aanklagte van korrupsie en geldwassery. Albei partye ontken skuld. Die Jacob Zuma-stigting het na afloop van die jongste uitstel getwiet dat die oupresident nou op ŉ wenstreep is. Die stigting het ook regter Koen se “nugter besluit” geloof en gesê hy hoop die Nasionale Vervolgingsgesag (NVG) onttrek ook vir Downer aan die saak. Red Robes week in session.H.E President Zuma on a winning wicked.The Foundation welcomes the sober call by judge Koen to recuse himself. We hope that the NPA will be guided accordingly and also recuse the criminally Accused no1, Adv Downer as the Prosecutor of Prez Zuma. pic.twitter.com/3BmzIm5K1l — JGZuma Foundation (Official) (@JGZ_Foundation) January 30, 2023